Tazwart tamatut ara d-ijebden ameɣri .3Ungal di yal tasekla d tanfalit ɣef tmetti, ɣef umezruy d wayen akk ttiddiren yimdanen n tmetti-nni ama yelha neɣ dirit. D tawsit i d-yettawin ɣef yineḍruyen n taḥkayt, anagal yessemras kra n yiferdisen i d-yessugun am wakken daɣen yessaxdam wid n tilawt. Anagal i wakken ad d-yessefhem neɣ ad d-yessiweḍ agbur n wungal-is, yettak azal d ameqqran i yiwudam imi yes-sen i yesselḥaw ineḍruyen n taḥkayt-is, yettak-asen ṛṛuḥ, am wakken daɣen yemmal-d anda i ttidiren, anta tallit ideg ḍran yineḍruyen-nni, tikwal anagal yettak-d azemz ilaway i yineḍruyen-agi, yettak-d daɣen ismawen n wadeg anda ḍran yineḍruyen-nni n taḥkayt-is, tikwal daɣen iseddaw-d ismawen n yiwudam i ikecmen deg umezru yellan d ssaḥ di tilawt, ɣef wannect-a amaɣri mi ara iɣer ungal ad iḥulfu am wakken d taḥkayt-nni teḍra s tidet zdat wallen-is. Annect-a yedda-d akk di tfukas n tsiwelt i izemren ad d-ilin deg yal ungal; maca anagal yezmer ad yesṭuqqet neɣ ad yessenqes deg-sent.